Създаден е през есента на 1941 година от руски политически емигранти в Югославия със съдействието на германските окупационни власти и сръбското колаборационистко Правителство на народното спасение и първоначално е самостоятелна единица, а в края на 1942 е присъединен към Вермахта. Командван от генерал Борис Щейфон, корпусът участва в действия срещу Югославската народна освободителна армия и Четниците, а от края на 1944 година и срещу настъпващите съветски войски. След края на Белградската операция Руският корпус отстъпва през Босна и Словения до Австрия, където се предава на британците.